Publication: Magyar Közlöny
Issue: MK-1999-11 (Year: 1999, Number: 11)
Era: 1990-2004
Section: 1997. évi CLVI. törvény 26. §-ának c) pontja szerinti közhasznú tevékenységek:
Paragraph Index: 17

8. „A kuratórium működése” című fejezet 6. pontja az alábbiakkal egészül ki: „A jegyzőkönyvet a kuratórium iratai között meg kell őrizni. A jegyzőkönyv alapján kell vezetni a Határozatok gyűjteményének könyvét, amelybe be kell vezetni a kuratórium döntésének tartalmát, időpontját, hatályát, a döntést támogatók és ellenzők számarányát és személyét. A kuratórium döntéseiről az érintetteket írásban értesíti a határozat meghozatalát követő tizennégy napon belül. A kuratórium döntéseit nyilvánosságra hozza egy országos napilapban, egy szakmai folyóiratban és egy pályázatokat megjelentető szaklapban. A közalapítvány működésével kapcsolatosan keletkezett iratokba — a személyes adatok védelméről és a közérdekű adatok közzétételéről szóló törvény rendelkezéseinek figyelembevételével — munkanapokon, munkaidőben a közalapítvány titkárságán bárki betekinthet a közalapítvány tisztségviselőinek vagy titkárságának dolgozója jelenlétében, és az iratokról saját költségén másolatot készíthet. A közalapítvány éves működéséről készült közhasznúsági jelentést a közalapítvány hírlevelében kell nyilvánosságra hozni, az éves mérleget a Művelődési Közlönyben kell közzétenni minden év május 31-éig. A közalapítvány támogatást kizárólag nyilvánosan meghirdetett pályázat útján nyújthat a pályázati felhívásban közzétett feltételek, illetve a pályázó részére hozzáférhető részletes pályázati dosszié alapján. A szakszolgáltatások és a pedagógiai szakmai szolgáltatások igénybevételének módjáról a közalapítvány hírlevelében kell tájékoztatást adni. Azon szakszolgáltatásokról és szakmai szolgáltatásokról, valamint ezek igénybevételének módjáról, amelyeket a közalapítvány az általa megbízott szervezetek útján biztosít, a megbízott szervezeteknek kell nyilvános tájékoztatást adnia, a közalapítvánnyal kötött megbízási szerződés alapján.”

Source: https://magyarkozlony.hu/hivatalos-lapok/1308f0d689386dbd1776378a9eea8219660f422f/dokumentumok/75d629782913539f23ae8c731c67544455a0c111/letoltes